
Narva sadamate arengukava  aastateks 2009 – 2018 kehtestamine

1. Asjaolud ja menetluse käik

Narva Linnavolikogu 27.03.2008.a otsusega nr 108 algatati „Narva jõesadama arengukava aastateks 2008 – 2018” koostamine ning kehtestati vastav lähteülesanne. 

Vastavalt lähteülesandele valmistas Narva Linnavalitsuse Linnavara- ja Majandusameti tellimisel Aavo ja Riina Raig Projekt OÜ nimetatud arengukava eelnõu. 

Arengukava valmis 2009.aastal ning käsitleb sadamate infrastruktuuri arendust, arendustegevuse etapilisust ja arendaja organisatsiooni arendust ning arengukava elluviimise seiret. 
Arengukavas käsitletavad sadamad on eelkõige ette nähtud väikelaevade vastuvõtuks ja asuvad: Narva Jõesadam - Narva jõe alamjooksu areaalis Victoria Bastioni juures; Kulgu sadam - Narva jõe kesk- ja ülemjooksu areaalis Narva veehoidlal.
Kuna lähteülesandes märgitud „Narva linna jõesadama arengukava“ nimetusest võib ekslikult järeldada, et tegemist on ainult ühe sadamaga, kuigi tegelikkuses on sellega hõlmatud mõlemad Narva linna haldusterritooriumil asuvad sadamad, peeti arengukava koostamise käigus otstarbekaks kasutada edaspidi arengukava koondnimetusena „Narva sadamate arengukava“. Tulenevalt asjaolust, et arengukava valmis 2009 aastal, peeti samuti otstarbekaks muuta arengukavaga hõlmatavat ajavahemikku, jättes sellest välja 2008. aasta.
Kõigi huvitatud isikute kaasamiseks arengukava koostamisse oli arengukava eelnõu ajavahemikul 23.11.2009 – 14.12.2009 avalikustatud linna veebilehel. Arengukava eelnõu avalikustamise teade avaldati maakonnalehes „Põhjarannik”.
15.12.2009 toimus Narva Linnavolikogu istungite saalis Narva sadamate arengukava eelnõu avalik arutelu. Avaliku arutelu protokolli materjalid avaldati linna veebilehel.

Arvestades avaliku väljapaneku ajal ning avalikul arutelul tehtud märkusi ja ettepanekuid, on arengukava eelnõu valmis ja esitatakse kehtestamiseks Linnavolikogule.  
 

2. Õiguslikud alused

Vastavalt kohaliku omavalitsuse korralduse seaduse § 6 lõike 3 punktile 2 omavalitsusüksus korraldab kohaliku elu küsimusi, mis ei ole seadusega antud kellegi teise otsustada ja korraldada. Kohaliku omavalitsuse korralduse seaduse § 22 lõike 1 punkti 7 kohaselt kuulub valla või linna arengukava vastuvõtmine ja muutmine volikogu ainupädevusse
Kohaliku omavalitsuse korralduse seaduse § 37 lõike 4 punktist 2 tulenevalt võib arengukava koostada täiendavalt valdkonnapõhise arengukavana kehtiva arengukava täpsustamiseks või täiendamiseks.
Narva Linnavolikogu 28.09.2006.a määruse nr 42 „Narva linna arengudokumentide menetlemise korra“ § 17 lõike 4 kohaselt kehtestatakse linna valdkonnapõhine arengukava Linnavolikogu otsusega.

3. Otsus

3.1. Muuta Narva Linnavolikogu 27.03.2008.a otsust nr 108 ja lugeda otsuse ja selle lisa pealkirjas ning tekstis arengukava nimetuseks „Narva sadamate arengukava aastateks 2009-2018”. 
3.2. Kehtestada „Narva sadamate arengukava aastateks 2009 – 2018” vastavalt  lisale.
3.3. Kehtestatud „Narva sadamate arengukava aastateks 2009‑2018” on aluseks Narva linna järgnevate aastate eelarvestrateegiate ja eelarvete koostamisel, arvestades seejuuures linna rahalisi võimalusi.

4. Rakendussätted 

4.1. Narva Linnavalitsusel avaldada otsus linna veebilehel ja ajalehes, milles Narva linn avaldab ametlikke teadaandeid.
4.2. Otsust on võimalik vaidlustada Tartu Halduskohtu Jõhvi kohtumajas 30 päeva jooksul haldusakti teatavakstegemisest.
4.3. Otsus jõustub seadusega sätestatud korras.

Mihhail Stalnuhhin

Narva Linnavolikogu esimees

Narva sadamate arengukava  aastateks 2009 – 2018 kehtestamine

Narva Linnavalitsus võtab vastu protokollilise otsuse:

1. Nõustuda esitatud Narva Linnavolikogu otsuse eelnõuga.

2. Volitada Narva Linnavalitsuse Linnavara- ja Majandusameti direktori kohusetäitjat Tamara Luigas´t antud küsimust ette kandma Narva Linnavolikogu istungil.

